b'\n_START_ARTICLE_\nOb\xc4\x8dinska pala\xc4\x8da, Trst\n_START_PARAGRAPH_\nOb\xc4\x8dinska pala\xc4\x8da se nahaja na \xc4\x8dastnem mestu trga Unit\xc3\xa0 v Trstu, nasproti morja. Ni znano, kdaj je mesto dobilo prvo ob\xc4\x8dinsko hi\xc5\xa1o, a po vsej verjetnosti \xc5\xbee kmalu po letu 1250, ko je \xc5\xa1kofovska oblast za\xc4\x8dela prehajati v roke mestne uprave. Stala je nasproti sedanje Ob\xc4\x8dine, s pro\xc4\x8deljem proti notranjemu trgu Svetega Petra. Med letoma 1395 in 1398 je dobila ob\xc4\x8dina svoj drugi sede\xc5\xbe, nekoliko bolj oddaljen od morja in mestnega obzidja, ki je potekalo vzdol\xc5\xbe obale. Leta 1690 je to pala\xc4\x8do uni\xc4\x8dil po\xc5\xbear, zato so takoj pri\xc4\x8deli graditi novo poslopje za mestno upravo. Ta (tretja) ob\xc4\x8dinska pala\xc4\x8da je stala verjetno na starorimskih temeljih prve pala\xc4\x8de, a o njej nimamo veliko podatkov. Vemo, da je bila leta 1830 obnovljena, a kljub temu so \xc5\xbee leta 1871 za\xc4\x8deli podirati staro pala\xc4\x8do Griot na jugovzhodnem delu trga, da bi na to mesto postavili novo ob\xc4\x8dinsko pala\xc4\x8do, ki \xc5\xa1e danes stoji._NEWLINE_Zasnoval jo je leta 1873 Giuseppe Bruni v gotsko/baro\xc4\x8dnem slogu. Pritli\xc4\x8dje sestoji iz urejenega stebri\xc5\xa1\xc4\x8da, med \xc4\x8digar portali so razni vhodi v pala\xc4\x8do in tudi \xc5\xa1irok prehod skozi pala\xc4\x8do samo, ki vodi v stari predel mesta. Je menda prva pala\xc4\x8da v Trstu, kjer se ni ve\xc4\x8d zidalo\xc2\xa0\xc2\xbbkamen na kamen\xc2\xab, torej od temeljev navzgor, pa\xc4\x8d pa je bilo postavljeno najprej ogrodje, ki ga je bilo potreba nato izpolniti z vmesnimi zidovi in stenami ter kon\xc4\x8dno umetni\xc5\xa1ko obdelati. Zaradi tega novega na\xc4\x8dina gradnje, so Tr\xc5\xbea\xc4\x8dani \xc5\xbee od vsega za\xc4\x8detka krstili pala\xc4\x8do\xc2\xa0\xc2\xbbPalazzo cheba\xc2\xab, kar je nare\xc4\x8dni izraz za\xc2\xa0\xc2\xbbpala\xc4\x8da gajba\xc2\xab._NEWLINE_Na vrhu poslopja je \xc5\xa1irok stolp z uro, kateri bijeta \xc4\x8das Mihec in Jakec. Izvirni podobi sta bili bronasti in prvi\xc4\x8d sta odbili poldne \xc5\xa1tirinajstega januarja 1875. Ko ju je zahtevna slu\xc5\xbeba obrabila, sta bila pred nedavnim upokojena in na njuno mesto sta pri\xc5\xa1la popolnoma enaka nova kipa, ki obnavljata mestno tradicijo. V domi\xc5\xa1ljiji Tr\xc5\xbea\xc4\x8danov sta Mihec in Jakec alegorija mestnih prebivalcev, ki natan\xc4\x8dno vidijo, kaj se dogaja, a se ne vme\xc5\xa1avajo v politi\xc4\x8dne afere, temve\xc4\x8d vestno opravljajo svoje delo naprej. Mihec in Jakec \xc5\xa1tejeta za Slovenca in se tudi v italijan\xc5\xa1\xc4\x8dini imenujeta enako, le da je zapis njunih imen prilagojen italijanskemu pravopisu: Micheze e Iacheze (beri: Mikece e Jakece).'